**Koj Xav Hnov thiab Pom Txog Dabtsi?**

**1 Kaulithaus 1:22-25** “22Cov neeg *Yudais xav pom tej txujci tseemceeb* lawv thiaj li ntseeg. Cov neeg *Kilis saib rau txojkev txawj ntse*. 23Tiamsis peb qhia zaj uas Yexus Khetos raug ntsia rau saum ntoo khaublig. Zaj ntawd ua rau cov neeg Yudais tsis nyiam, thiab yog yam uas ruam kawg nkaus rau lwm haivneeg. 24Tiamsis cov neeg uas Vajtswv twb xaiv cia lawm, tsis hais cov neeg Yudais lossis lwm haivneeg, sawvdaws paub tseeb hais tias, Yexus Khetos yog Vajtswv lub hwjchim thiab Vajtswv txojkev txawjntse. *25Rau qhov Vajtswv txojkev txawjntse uas neeg xav hais tias, ruam kawg nkaus, tseem ntse dua cov neeg txawjntse tej tswvyim.* Thiab Vajtswv lub zog uas neeg xav hais tias, tsis muaj zog, tseem muaj zog heev dua neeg lub zog thiab.”

Vajtswv txoj kevhlub thiab txojkev thajyeeb nrog nraim nej sawvdaws, Amen.

Lub limtiam dhau los no, koj mloog/hnov/nyeem/pom txog Yexus zaj uas yog Nws txojkev tuag; Yexus txojkev sawv rov qab los; Yexus txoj kevhlub puas tsaug zaus? Tej zaum nej yuav teb hais tias kuv hnov Vajtswv txojlus txog Yexus txoj moozoo 1 zaug, 2 zaug losyog yuav hais tias, tsis tau hnov, mloog lossis nyeem ib zaug lub limtian no li. Yog peb tig mus saib rau lub ntiajteb tamsis no, lossis peb mus saib rau peb cov hmoob lub neej, tej uas neeg qhia/piav txog neeg txojkev dag, neeg lub neej; neeg txoj txawjntse hauv youtube/media, mam neeg mus saib txog 10,000 losyog 100,000 zaus. Tej no dominate neeg txojkev mloog, saib thiab neeg lub neej tiam peb nyob no. Tiamsis Vajtswv txojlus uas hais txog txoj moozoo uas hais txog Yexus Khetos zaj; tsawg leej thiaj xav saib, tsawg leej thiaj xav mloog thiab tsawg leej thiab xav hnov txog tej ntawd. Neeg suav hais tias Vajtswv txojlus uas hais txog zaj uas Yexus Khetos tuag saum tus ntoo khaublig; Yexu Khetos txojkev sawv rov qab los muaj sia tsis tseem ceeb tsis muaj nujnqi thiab muaj qabhaus rau lawv lub neej.

Cov pawgntseeg tiamno. Tsis tas li no xwb, peb cov pawgntseeg tiamno zoo li lawv muab pawgntseeg marketing… ibco pawgntseeg yuav tsis hais txog Yexus zaj uas yog txoj moozoo lawm vim neeg tsis nyiam. Twb yog vim li no, *tej pawgntseeg txawm tig mus muab neeg txojkev txawjntse, neeg lub neej, neeg tej lus qhia coj los piav lossis qhia rau pawgntseeg tsuas kom lawv muaj tswvcuab coob tuaj txhua txhua lub lim tiam xwb*. Pawgntseeg tsis care hais tias, *yuav qhia txog Yexus Khetos txoj moozoo lawm, tsuav kom pawgntseeg tau nyiaj ntau xwb yuav qhia txog dabtsi los tau!* Tiam no, neeg nyiam mloog thiab hnov txog neeg txojkev txawj ntse thiab neeg lub neej lawm xwb **(yog li ntawd cov pawgtseeg thiaj li Marketing txhua yam kom rub tau neeg; txawm hais tias txhua yam ua neeg marketing ntawd tsis nyob hauv Vajtswv los xij - - - tsuas tau neeg los rau pawg ntseeg coob kom pawgntseeg (xh) muaj lub koob lub npe nrov)**. koj nes? koj xav hnov txog dabtsi thiab xav kom koj pawgntseeg qhia txog dabtsi rau koj txoj kevntseeg? *Thiab koj txoj kevntseeg uas koj ntseeg hauv koj lub neej, koj txoj kevntseeg no yuav xav hnov txog dabtsi?* Yam dabtsi koj mloog tas es ua rau koj kajsiab thiab tso siab tau rau yam ua koj hnov ntawd? Neeg tej kev txawjntse, neeg tej lus, neeg lub neej lossis Yexus Khetos Zaj uas yog txoj moozoo.

*“22Cov neeg Yudais xav pom tej txujci tseemceeb lawv thiaj li ntseeg. Cov neeg Kilis saib rau txojkev txawj ntse.”*

Cov neeg Yudais. Tsis yog peb tiam no thiaj li xav pom txog tej txujci tseemceeb thiab saib mus rau txoj kev txawjntse ntawm neeg xwb. Tiamsis tiam uas Povlauj nyob ntawd los tsis txawm li thiab. “Cov neeg Yudais xav pom tej txujci tseemceeb lawv thiaj li ntseeg.” Cia peb mus saib Vajtswv txojlus ob peb nqi lub sijhawm uas Yexus ua Nws tes haujlwm es tej neeg Yudais xav pom thiab kom Yexus ua txujci rau lawm. *“Lawv hais rau Yexus hais tias, Yog li ntawd koj yuav ua yam txujci tseemceeb dabtsi rau peb saib thiaj txaus peb ntseeg koj? 31Puag thaum ub peb pojkoob yawmtxwv noj Manas tom tiajnrag suabpuam. Raws li muaj lus sau cia rau hauv Vajtswv phau ntawv hais tias, Nws muab tej mov uas los saum qaumntuj los rau lawv noj”* **Yauhas 6:30-31.** *“Tus Mexiyas uas yog ib tsoom neeg Ixayees tus vajntxwv es, koj cia li nqis kiag saum ntoo khaublig ko los, peb thiaj yuav ntseeg koj”* **Mark 15:32.** Cov neeg Yudais yog haivneeg uas hais tias, *“Yog lawv pom tej txujci ntawd lawv lub qhov muag lawv mam li ntseeg.”* Vim li cas cov neeg Yudais no thiaj li xav pom tej txujci tseemceeb tso lawv thiaj yuav ntseeg? Lawv yeej ib txum pom tej txujci uas Vajtswv ua pub rau lawv txij thaum uas Vajtswv kom Mauxes tso lawv tawm tim tebchaws Iyiv los. Vajtswv yeej ua txujci rau lawv thiab pab lawv tawm tsam lawv tej yeebncuab ib tiam dhau ib tiam los txog lub sijhawm uas Yexus tiam. *Cov neeg Yudais no lawv puas ntseeg li lawv lub qhovncauj hais ntawd tiag –* *“peb pom txujci tso peb mam ntseeg”?* Yog lawv ntseeg ces lawv yeej ntseeg lawm! Yexus ua txujci npaum li cas thaum uas Yexus qhia Nws txoj moozoo tau 3 lub xyoo ua ntej Vajtswv tsa Nws sawv rov qab los muaj sia thiab mus rau saum ntuj. Cov neeg Yudais no yeej tsis ntseeg tej txujci tseemceeb; txawm lawv lub qhov muag kiag! “*Lawv lub ncauj hais tiamsis lawv lub siab tsis ntseeg.”* Vajtswv txojlus hais tias, txoj kevntseeg yog yam uas yus lub qhov muag tsis pom tiamsis ntseeg txoj kevntseeg no – thiaj li yog kevntseeg tseeb. *“Yexus hais rau Thaumas hais tias, Koj pom kuv koj thiaj ntseeg los? Tus uas yeej tsis tau pom kuv tiamsis nws ntseeg, tus ntawd tau koobhmoov”* **Yauhas 20:29.** Yexus kho tau tej neeg muaj mob zoo, ntiab tau qab tawm ntawm tej neeg raug dab, tsa neeg tuag sawv rov los muaj sia thiab Vajtswv twb tsa Yexus sawv rov los muaj sia; tej no cov neeg Yudais twb pom ntawm lawv lub qhovmuag tiamsis lawv lub siab yeej tawv thiab tsis kav ntseeg txog “Txoj Moozoo” uas yog Yexus Khetos. Yam uas cov neeg Yudais xav pom tsis yog Yexus Khetos zaj. Yam uas lawv xav pom yog tej txujci ntawd sab nqaijtawv uas yuav tso lawv dim ntawm cov neeg Loos txais tes.

Cov neeg Kilis. Cov neeg Kilis (greek) los tsis txawm cov neeg Yudais. Cov neeg Kilis no lawv nyiam rau txojkev txawjntse (Philosophy) – *yog neeg txojkev txawj ntse, neeg lub tswvyim, neeg txojkev tshawb nrhiav txog neeg txojkev totaub ntawm neeg lub neej txojsia hauv lub ntiajteb no*. “Lolus Philosophy lub ntsiab ntawm lolus kilis yog Hlub & txojkev txawjntse.” Yog li no, cov neeg Kilis lawv thiaj li nrhiav thiab saib ntsoov mus rau neeg tej philosophy vim lawv ntseeg hais tias neeg txojkev txawjntse thiaj li coj tau neeg ua neej thiab tswj tau lawv lub cev kom tau txojkev zoosiab hauv lub ntiajteb no. Neeg txojkev txawjntse (philosophy) thiaj yog lub tsimyim uas yuav los daws tau neeg tej teebmeem, tsis hais kev sibhlub, neeg kev ua neej, neeg kev totaub, kev kajsiab, kev txaus siab txog neeg sab nqaijtawv uas neeg lub cev thiab lub siab ntshaw. Vajtswv txojlus uas yog Txoj moozoo uas hais txog “Yexus txojkev tuag saum ntoo khaublig thiab Yexus txojkev sawv rov qab los muaj sia” tsis yog lub tsimyim txojkev txawjntse uas cov neeg Kilis no saib mus rau thiab tshawb nrhiav rau hauv lawv lub neej. Yexus Khetos zaj tsis yog txojkev txawjntshe rau cov neeg Kilis no.

*“23Tiamsis peb qhia zaj uas Yexus Khetos raug ntsia rau saum ntoo khaublig. Zaj ntawd ua rau cov neeg Yudais tsis nyiam, thiab yog yam uas ruam kawg nkaus rau lwm haivneeg.”*

Cov neeg txawv tebchaws & Lwm haivneeg. Pab neeg peb uas Povlauj hais txog yog cov neeg txawv tebchaws lossis lwm haivneeg. Pab neeg no saib Txoj moozoo yog yam uas ruam kawg nkaus. “Zaj uas hais txog Yexus Khetos yog ib zaj uas ruam kawg nkaus rau tej neeg no.” cov uas tseem nyob hauv qhov tsau ntsuj thiab lawv lub siab digmuag lawv; yuav tsis pom txog Vajtswv hwjchim thiab txojkev txawjntse hauv Yexus Khetos. Vim lawv cia qhov tsaujntuj tswj lawv lub siab thiab lawv lub siab nyiam rau txojkev phem kev qhia thiab kevtxhaum. Twb yog vim li no, lawv thiaj suav hais tias Yexus zaj tsis muaj qabhaus rau lawv. *“Tiamsis tus uas tsis muaj Vajtswv tus Ntsujplig, tus ntawd yeej tsis tau tej uas Vajtswv tus Ntsujplig pub. Nws tsis totaub, nws xav hais tias, tej ntawd tsis muaj hauvpaus hauvntsis. Tsuas yog tus uas muaj Vajtswv tus Ntsujplig xwb thiaj li pom hais tias, tej no yog tej uas tseemceeb”* 1 Kaulithaus 2:14.

Yexus Khetos Zaj. Povlauj tsab ntawv uas Povlauj sau mus rau pawgntseeg Kaulithaus no, Povlauj sau txog Yexus Khetos. Povlauj yeej paub hais tias pawgntseeg Kaulithaus thiab lub nroog Kaulithaus no muaj ib co neeg yog cov neeg Yudais, Kilis thiab lwm haivneeg. Povlauj paub zoo hais tias tej neeg no, lawv xav tau thiab xav hnov txog dabtsi los ntawm pawgntseeg thiab Povlauj. Povlauj paub zoo hais tias, lawv xav tau dabtsi thiab dabtsi Povlauj yuav muab rau lawv. “*Yam uas lawv xav tau thiab yam uas Povlauj yuav muab rau lawv tsis yog ib yam.”* Cov neeg Yadais xav tau los pom tej txujci; cov neeg Kilis xav tau txoj tau txojkev txawjntse thiab lwm haivneeg hais tias, Yexus zaj yog tej uas ruam kawg nkaus. Yog li no, puas tsimnyog Povlauj muab yam uas lawv tsis xav hnov thiab xav tau pub rau tej neeg uas muaj lub siab phem thiab siab tawv li no? “Tiamsis peb qhia zaj uas Yexus Khetos raug ntsia rau saum ntoo khaublig” - txawm lawv tsis xav tau yam uas Povlauj yuav muab rau lawv los Povlauj yuav tsum muab rau lawv vim yam uas nws yuav muab rau lawv ntawd tseemceeb rau lawv dua tej uas lawv xav tau. Txawm hais tias Txoj Moozoo uas hais txog Yexus Khetos zaj yuav yog ib zaj uas ruam kawg nkaus rau lawv losxij tiamsis zaj no yog Vajtswv lub hwjchim thiab txojkev cawm dim thiab tseemceeb rau lawv.

*“24Tiamsis cov neeg uas Vajtswv twb xaiv cia lawm, tsis hais cov neeg Yudais lossis lwm haivneeg, sawvdaws paub tseeb hais tias, Yexus Khetos yog Vajtswv lub hwjchim thiab Vajtswv txojkev txawjntse. 25Rau qhov Vajtswv txojkev txawjntse uas neeg xav hais tias, ruam kawg nkaus, tseem ntse dua cov neeg txawjntse tej tswvyim. Thiab Vajtswv lub zog uas neeg xav hais tias, tsis muaj zog, tseem muaj zog heev dua neeg lub zog thiab.”*

Cov uas Vajtswv twb xaiv cia lawm. Povlauj tsis pom hais tias, zaj uas hais txog Yexus Khetos yog ib zaj uas ruam kawg nkaus! Tiamsis Povlauj pom hais Yexus Khetos zaj yog Vajtswv lub hwjchim thiab txojkev txawjntse rau cov neeg txhaum uas Vajtswv twb xaiv cia lawm, tsis hais cov neeg Yudais, Kilis losyog lwm haivneeg. Vajtswv lub hwjchim ntawm Yexus Kheto zaj yog lawv (tej neeg uas Vajtswv twb xaiv lawv) txoj kev ciasiab thiab yog lawv txojsia ntawm lawv sab ntsujplig. Cov uas muaj Vajtswv tus ntsujplig thiab Yexus Khetos, cov ntawd twb dim thiab tau txojsia lawm.

Vajtswv txojkev txawjntse. Yexus zaj uas yog Vajtswv lub hwjchim thiab txojkev txawjntse. Yog li no, Povlauj thiaj hais ntxiv hais tias Yexus Khetos Zaj tseem ntse dua neeg txojkev txawjntse uas neeg suav hais tias Philosophy (neeg lub tswvyim) uas yog neeg txojkev txawjntse thiab tswvyim. Vim li cas ho hais li ntawd? Neeg txojkev txawjntse uas neeg suav hais tias ntse thiab ua rau neeg zoo siab thiab coj neeg txojkev ua nej hauv lub ntiajteb tsuas yog txoj kevtuag rau neeg xwb. Neeg lub tsimyim uas neeg hais tias yog txojkev txaujntse, lub tswmyim no yog txojkev xav mus rau txoj kevtxhaum. *Txoj kevtxhaum ntawd neeg lub tsimyim coj neeg mus rau txoj kevtuag xwb tsis yog txojsia*. Vajtswv txojkev txawjntse uas Vajswv qhia rau neeg yog txojkev hlub uas Vajtswv qhia rau lub ntiajteb no paub hauv Yexus Khetos txojkev tuag saum tus ntoo khaublig. Txojkev txawjntse ntawm Vajtswv yog Vajtswv lub tswvyim thiab lub homphiaj uas yog txojkev hlub uas loj tshaj txuas yam uas yog los ntawm Nws Leejtub Yexus Khetos txojsia uas los tuag theej lub ntiajteb no lub txhoj. *“Tus uas ua raws li nws lub tswvyim, tus ntawd yuav raug kev ploj kev tuag, tiamsis tus uas ua raws li tej uas Vajtswv tus Ntsujplig qhia, tus ntawd tau txojsia thiab yuav tau zoo nyob kajsiab lug”* **Loos 8:6.**

*“Rau qhov tej uas neeg suav hais tias, yog kev txawjntse, Vajtswv suav hais tias, tej ntawd yog tej uas ruam. Raws li twb muaj lus sau cia rau hauv Vajtswv phau ntawv lawm hais tias, Vajtswv muab tus txawjntse lub tswvyim rov qab los cuab tus ntawd kev”* **1 Kaulithaus 13:9.**

Vajtswv lub zog. Vajtswv lub zog uas neeg suav hais tias ruam thiab tsis muaj muaj zog tseem muaj zog heev dua neeg lub zog uas neeg txhaum khav. Povlauj xav kom cov neeg uas nws sau tsab ntawv no mus rau kom lawv totaub txog Vajtswv lub zog. Vajtswv lub zog yog dabtsi? Vajtswv lub zog yog, “Yexus Khetos zaj uas yog txoj moozoo”; lub zog uas kov yeej dab ntxwgnyoog lub hwjchim ntawm txojkev tuag. *“Nej tsis txhob ntshai rau qhov kuv yeej nrog nraim nej nyob, tsis txhob cia ib yam dabtsi ua rau nej poobsiab. Kuv yuav pab nej thiab txhawb kom nej muaj zognchav, kuv yuav tsomkwm nej thiab cawm nej dim”* **Yaxaya 41:10**. Neeg xav hais tias neeg cia siab tau rau neeg lub zog; neeg lub zog yuav pab tau neeg ua neeg lub neej kajsiab thiab tau zoo nyob hauv lub ntiajteb no. “Lub zog uas muaj mob muaj nkeeg, lub zog uas txawj qaum zog; lub zog uas txawj laus thiab zog ntaug lawv ces ua tsis tau raws li lub siab xav.” Ua li cas neeg thiaj li ciasiab tau rau lub zog zoo li no? *Qhov tseeb tiag yog neeg lub zog uas neeg khav ntawd coj neeg mus rau txoj kevtuag uas tag kev ciasiab thiab tsis muaj kev ciasiab*. Vajtswv lub zog thiaj yog lub zog uas neeg yuav tso siab tau rau! Lub zog uas tsis txawj qaug zog thiab tsis txawj tuag. *Lub zog uas tsa tau cov neeg qaug zog rov sawv los mus zog.* Lub zog uas tsa tau cov neeg tuag lawm rov muaj sia dua tshiab. *Lub zog uas ua tau ib yam tsavyam, tsim ib puas tsav yam thiab nyob mus ibtxhis.* *“Tiamsis cov neeg uas cia siab ntsoov hais tias, tus TSWVyuav pab lawv, cov neeg ntawd yuav muaj zog heev ntxiv tuaj. Lawv yuav nthuav tis ya tau mus yam nkaus li tus dav. Thaum lawv khiav lawv yuav tsis qaugzog, thaum lawv mus kev lawv yuav tsis tsaugleeg ib zaug li”* **Yaxaya 40:31.**

Lub ntiajteb xav hnov txog dabtsi? Lub ntiajteb tsis xav hnov txog Vajtswv lub hwjchim thiab Vajtswv lub zog uas yog Yexus Khetos ua tuag rau tus ntoo khaublig zaj. Coob leej ntau yuav hais tias, *zaj uas hais txog ib tug txivneej uas twb tuag tau 2018 xyoo dhau los lawv yuav tseemceeb rau lawv mloog?* Ib tug txivneeg uas sau rau hauv ib phau ntawv uas hu hais tias “Bible” yuav muaj nujnqi dabtsi rau lawv siv lawv lub sijhawm los mloog thiab nyeem? *Datsi qhia tau (prove) tau hais tias tus txivneej uas twb tuag 2018 xyoo lawv, yuav muaj hwjchim dabtsi rau lawv txojkev ua neej?* Lub ntiajteb yuav hais tias, peb tsis xav hnov txog tej yam uas tsis muaj qabhaus thiab tej uas tsis muaj qhov tseeb; peb xav pom txujci, kho tau neeg zoo mob nkeeg thiab tej lus txawv txawv uas hais los ntawm neeg lub qhovncauj uas neeg tseeg tau! *Tej uas niaj hnub hais txog ib tug txivneej tuag rau saum tus ntoo khaublig tsuas zoo li tej zaj dabneeg qhia ntxias rau tej menyuam uas tsis paub tab mloog xwb*. Ntiajteb xum saib thiab mloog rau tej uas cov Science qhia thiab prove tau; tej no thiaj li yog lub tswvyim uas txawjntse thiab tsimnyog kawv thiab mloog. Ntiajteb (neeg ntiajteb) xav mloog txog, yog tej yam uas rau lawv raug siab luag thiab ua rau lawv kajsiab tsis nyuajsiab txog dabtsi. Tej no, thiaj li yog tej kev txawjntse thiab muaj hwjchim rau lub ntiajteb no tsis hais neeg txojsia kev nyob kev noj; kev zoo siab hauv lub ntiajteb no.

Neeg ntiajteb tiamno xav pom txog dabtsi? Peb cov neeg tiamno los yeej xav pom tsis txawm li cov neeg Yudais tiam ib yam nkaus. Peb cov neeg tiamno peb yuav hais tias, peb xav pom yog Yexus ua kom tsis muaj tsovrog thiab thajyeeb, tsis muaj kev tshaib kev nqis; tsis muaj kev txomnyem; tsis muaj txomnyem rau kev mob kev nkeeg; neeg nyob sib haumxeeb thiab vajhuam sib npaugzos. Tej no yog tej uas neeg xav pom los ntawm Yexus (Vajtswv), neeg thiaj yuav ntseeg! *Zaj uas hais txog Yexus tuag saum tus ntoo khaublig, neeg tsis xav hnov thiab pom txog tej no*. Tej no tsis yog neeg txojkev xav tau! Neeg tiamno txojkev xav tau yuam kev thiab ua rau neeg tsis tso siab rau Yexus Khetos uas lub ntiajteb no tus Cawmseej.

Peb cov ntseeg peb xav hnov thiab pom txog dabtsi? Peb puas xav hnov txog Yexus Khetos zaj uas neeg ntiajteb suav hais tias yog ib zaj uas ruam kawg nkaus? Zaj no puas yog ib zaj uas ruam kawg nkaus rau peb thiab. Txawm hais tias peb cov uas tuaj hnub no lossis txhua tus uas hais tias lawv yog ib tug ntseeg, yuav xav hnov txog zaj twg, tsis hais neeg txojkev txawj ntse; neeg lub tswvyim; yuav xav hnov txog tej lus txawv txawv; losyog xav pom txog tej txujci tseemceeb li cas losxij. Vajtswv yeej paub peb sawvdaws lub siab hais tias peb lub siab xav hnov txog dabtsi? Ib yam li Povlauj paub hais tias cov neeg Yudas, cov neeg Kilis, lawv xav tau hnov thiab xav pom dabtsi. **Povlauj paub lawv lub saib zoo**, nws yuav tsis muab yam uas lawv lub siab xav hnov thiab xav pom rau lawv…. *Tiamsis muab yam uas tseemceeb dua tej uas lawv xav hnov thiab pom rau lawv yog txojkev cawmdim ntawm sab ntsujplig uas yog* “Yexus Khetos” zaj. *Vajtswv yuav tsis muab yam uas nej xav hnov thiab xav tau tiamsis muab Yexus Khetos zaj uas yog Vajtswv hwjchim thiab txoj kev txawjntse rau nej.* Ua yog – zaj uas hais tias Yexus Khetos yog Vajtswv ibleeg Tub, los yug ua neeg Leejtub thiab los tuag theej neeg lub txhoj. Zaj uas hais txog Yexus Khetos tuag saum ntoo khaublig los ris lub ntiajteb no tag nrho lub txim vim lub neeg ntiajteb tsis mloog Vajtswv lus es poob mus rau txojkev tuag. Zaj *uas hais txog Yexus Khetos cov ntsav ua nrog saum tus ntoo khaublig; cov ntsav ua ntxuav neeg ntiajteb lub txim, dawbhuv, ncajncees thiab ntuj ceebtsheeb yog cov ntseeg tug*. Zaj uas qhia hais tias Yexus Khetos tuag thiab sawv rov qab los muaj sia; uas yog txojkev muaj yeej ntawd txoj kevtuag (kevtxhaum). Zaj *hais txog hauv Yexus Khetoo uas yog txojsia uas tus ntseeg NWS twb tau txojsia*. Zaj no yog Vajtswv lub hwjchim thiab Vajtswv txojkev txawjntse uas Vajtswv muaj pub rau cov neeg txhaum. Zaj no yog zaj Povlauj yuav tsum muab qhia rau cov neeg Yadai, Kilis thiab lwm haivneeg.

Cov ntseeg txojkev Marketing rau pawgntseeg. Ntau pawg ntseeg lawv yuav siv lawv pawgntseeg marketing kom neeg los koom lawv kom coob tsis hais lawv yuav siv yam dabtsi los tau; tsuav rub tau neeg los rau pawgntseeg xwb. Tsis hais lawv yuav siv neeg txojkev sibpab ntawm neeg sab nqaijtawv los qhia, neeg tej tswvyim kev txawjntse los qhia, neeg tej philosophy los qhia, neeg lub neej kev ua neej los qhia, neeg tej lus txawv txawv los qhia, neeg txojkev kho mob nkeeg zoo, neeg tej lus dag lossis neeg txojkev ua npau suav los qhia kom rub tau neeg los rau lawv pawgntseeg. Vajtswv txojlus hauv 1 Kaulithaus hais tias, *peb yuav tsum qhia rau neeg hnov txog Vajtswv txojkev txawjntse thiab lub hwjchim zaj Yexus Khetos uas yog txoj moozoo*. Neeg tej tswvyim, neeg tej philosophy, neeg lub neej, neeg txojkev npausuav, neeg tej lus txawv txawv thiab neeg tej lus dag losyog tej uas neeg siv los dag neeg no yuav nyob tsis ntev thiab yuav puavtsuaj mus *(Vajtswv txojlus xwb thiaj nyob mus ibtxhis xwb)*. Hnub no, Cia li peb qhia txog Vajtswv Yexus Khetos zaj, *txawm hais tias neeg suav hais tias ruam kawg nkaus tiamsis yog txojsia rau peb cov uas muaj Yexus Khetos thiab twb raug xaiv lawm*. Txawm neeg tsis xav hnov thiab pom txog tej no, peb yuav tsum tau qhia tej uas lawv lub siab tsis xav hnov rau lawv ib yam li Povlauj qhia rau cov neeg Yudais, Kilis thiab lwm haivneeg. Qhia kom neeg paub hais tias neeg yog neeg txhaum; Yexus Khetos xwb thiab pab tau lawv. Kom neeg yuav tsum tso neeg lub neej, txojsia thiab txoj kevntseeg rau hauv Yexus khetos txojkev tuag thiab sawv rov qab los. *Tso siab rau Vajtswv lub hwjchim thiab lub zog ua yog Yexus Khetos uas yog neeg txojsia*. *“Cov neeg Yudais xav pom tej txujci tseemceeb lawv thiaj li ntseeg. Cov neeg Kilis saib rau txojkev txawj ntse. Zaj uas hais txog Yexus yog yam ua ruam kawg nkaus rau lwm haivneeg. Tiamsis peb yuav tsum qhia zaj uas Yexus Khetos raug ntsia rau saum ntoo khaublig.”* Peb yuav tsum qhia Yexus zaj rau pawgntseeg thiab neeg txhua tus! Peb yuav tsum qhia rau neeg tso siab rau Vajtswv txojkev txawj ntse & lub zog uas yog Yexus Khetos zaj uas hais txog “Nws txoj kevtuag thiab sawm ntoo khaublig thiab txoj kev sawv rov qab los muas sia thiab kov yeej txoj kevtuag rau txhua tus neeg… Zaj no thiaj li zaj uas tseem ceeb rau neeg sab ntsujplig. **Amen.**

Xh. Soobntxawg Lauj

Grace Hmong Ev. Lutheran Church

March 4, 2018

[gracehmong17@gmail.com](mailto:gracehmong17@gmail.com) or [www.gracehmongwels.com](http://www.gracehmongwels.com)